b"\n_START_ARTICLE_\nLlei del copyright a It\xc3\xa0lia\n_START_SECTION_\nObjecte de la norma\n_START_PARAGRAPH_\nL'objecte de la protecci\xc3\xb3 s'estipula (id\xc3\xa8nticament) tant al Codi Civil (Art. 2575) com a la llei n\xc2\xba 633 (Art. 1): \xe2\x80\x9cL'objecte del dret de l'autor \xc3\xa9s l'obra intel\xc2\xb7lectual de car\xc3\xa0cter creatiu que pertany a les ci\xc3\xa8ncies, la literatura, la m\xc3\xbasica, l'art figuratiu, l'arquitectura, el teatre i la cinematografia, independentment de l'estil o la forma d'expressi\xc3\xb3.\xe2\x80\x9d No cal que l'obra estigui fixada en cap mitj\xc3\xa0 per atreure la protecci\xc3\xb3 del copyright._NEWLINE_Tot i que l'art. 1 requereix nom\xc3\xa9s que l'obra sigui \xe2\x80\x9cde l'intel\xc2\xb7lecte\xe2\x80\x9d i \xe2\x80\x9cde car\xc3\xa0cter creatiu\xe2\x80\x9d, els tribunals italians i els estudiosos han interpretat que la provisi\xc3\xb3 condiciona la protecci\xc3\xb3 del copyright sobre quatre elements: (1) un grau particular (no gaire alt) de creativitat; (2) novetat; (3) objectificaci\xc3\xb3 o externalitzaci\xc3\xb3 de l'obra; (4) afiliaci\xc3\xb3 a l'art o la cultura. [1]_NEWLINE_L'art. 2 enumera exemples no exhaustius d'objectes protegits (\xe2\x80\x9cQueden protegits en particular...\xe2\x80\x9d): obres liter\xc3\xa0ries, dram\xc3\xa0tiques, cient\xc3\xadfiques, d'educaci\xc3\xb3 i religioses (tant si estan en forma escrita com oral); composicions musicals amb o sense paraules; obres coreogr\xc3\xa0fiques i pantomimes; programes d'ordinador i bases de dades._NEWLINE_Les actes oficials de l'estat no gaudeixen de la protecci\xc3\xb3 del copyright (Art. 5).\n_START_SECTION_\nPropietat\n_START_PARAGRAPH_\nEl Codi Civil manifesta que els drets pertanyen a l'autor i als hereus de l'autor, subjectes a circumst\xc3\xa0ncies especials (Art. 2580).\n_START_SECTION_\nFormalitats\n_START_PARAGRAPH_\nLa llei italiana no requereix cap formalitat espec\xc3\xadfica com ara registre o dip\xc3\xb2sit del copyright per subsistir. El Codi Civil (Art. 2576) i la llei n\xc2\xba 633 (Art. 6) estipula que els drets s'adquireixen en primer lloc per la creaci\xc3\xb3 de l'obra com una expressi\xc3\xb3 particular de l'esfor\xc3\xa7 intel\xc2\xb7lectual.\n_START_SECTION_\nDrets econ\xc3\xb2mics\n_START_PARAGRAPH_\nEls drets econ\xc3\xb2mics exclusius s'interpreten \xc3\xa0mpliament a la llei italiana del copyright. L'art. 12 no limita les maneres en qu\xc3\xa8 es poden explotar els drets econ\xc3\xb2mics, per\xc3\xb2 en proporciona exemples. L'autor t\xc3\xa9 el dret exclusiu a publicar l'obra i a utilitzar l'obra en qualsevol configuraci\xc3\xb3 o forma, original o derivativa (dins d'uns l\xc3\xadmits fixats per la llei) i en particular certs drets exclusius com ara reproducci\xc3\xb3 en qualsevol manera o forma per qualsevol proc\xc3\xa9s (Art. 13), actuaci\xc3\xb3 p\xc3\xbablica (Art. 15), i comunicaci\xc3\xb3 per cable, r\xc3\xa0dio, o Internet (Art. 16). L'autor tamb\xc3\xa9 t\xc3\xa9 el dret exclusiu a autoritzar-ne el lloguer o pr\xc3\xa9stec al p\xc3\xbablic (Art. 18-bis)._NEWLINE_En relaci\xc3\xb3 a programes d'ordinador, bases de dades, i dissenys industrials creats per un treballador en el curs de les seves obligacions, l\xe2\x80\x99empresari t\xc3\xa9 dret exclusiu a exercir drets econ\xc3\xb2mics sobre l'obra (Arts. 12-bis, 12-ter). Igualment, si es fa una fotografia en el curs de les obligacions, els drets econ\xc3\xb2mics pertanyen a l'empresari o a la persona que va encarregar el retrat (Art. 88)._NEWLINE_Certes categories d'obres estan subjectes a drets especials d'explotaci\xc3\xb3. En obres dramatico-musicals, el benefici \xc3\xa9s compartit entre els autors en proporci\xc3\xb3 al valor estimat de la contribuci\xc3\xb3. Per exemple, en el cas d'\xc3\xb2peres, es concedeix a l'autor de la m\xc3\xbasica les 3/4 del total, mentre que a l'autor de la lletra se li\xe2\x80\x99n concedeix 1/4 (Art. 34). En una obra f\xc3\xadlmica, els autors del tema, escenari i m\xc3\xbasica, aix\xc3\xad com el director art\xc3\xadstic, s\xc3\xb3n considerats autors conjunts. Tot i que els drets d'explotaci\xc3\xb3 sobre la totalitat de l'obra pertanyen al productor, certs usos requereixen el consentiment dels autors conjunts (Arts. 44\xe2\x80\x9346). Els serveis de r\xc3\xa0dio i televisi\xc3\xb3 poden emetre obres interpretades en llocs p\xc3\xbablics sense consentiment de l'autor, per\xc3\xb2 nom\xc3\xa9s si l'obra no s'interpreta per primera vegada. L'autor en qualsevol cas rebr\xc3\xa0 remuneraci\xc3\xb3 per aquestes emissions (Arts. 52, 56, 57).\n_START_SECTION_\nDrets morals\n_START_PARAGRAPH_\nEn l'autor-c\xc3\xa8ntrica llei italiana del copyright, els drets morals s\xc3\xb3n eterns, intransferibles i inalienables. L'autor, fins i tot despr\xc3\xa9s de la transfer\xc3\xa8ncia de drets econ\xc3\xb2mics, conserva el dret a reclamar-ne l'autoria i a oposar-se a la mutilaci\xc3\xb3 de l'obra o a qualsevol acte que fos perjudicial al seu honor o reputaci\xc3\xb3 (Arts. 20, 22). A la mort de l'autor, aquests drets poden ser exercits per la fam\xc3\xadlia i els descendents (Art. 23).\n_START_SECTION_\nDurada\n_START_PARAGRAPH_\nLa durada dels drets econ\xc3\xb2mics per a la majoria d'obres i per a fotografies en la llei italiana \xc3\xa9s de 70 anys a partir de la mort de l'autor (Art. 28). On hi hagi m\xc3\xbaltiples autors, i per a obres cinematogr\xc3\xa0fiques, els drets econ\xc3\xb2mics expiren 70 anys despr\xc3\xa9s de la mort de l'\xc3\xbaltim autor supervivent (Arts. 26, 32). Per a obres en qu\xc3\xa8 els drets econ\xc3\xb2mics s\xc3\xb3n propietat del govern, d'acad\xc3\xa8mies, organismes p\xc3\xbablics, i organitzacions culturals sense \xc3\xa0nim de lucre, la durada dels drets econ\xc3\xb2mics \xc3\xa9s de 20 anys a partir de la primera publicaci\xc3\xb3 (Art. 29).\n_START_SECTION_\nDrets propers\n_START_PARAGRAPH_\nLa llei italiana del copyright tamb\xc3\xa9 estipula certs drets d'explotaci\xc3\xb3 sobre no-obres. Els productors fonogr\xc3\xa0fics tenen el dret exclusiu durant 50 anys des de la fixaci\xc3\xb3 (i sense perjudici dels drets d'autor) a autoritzar la reproducci\xc3\xb3, distribuci\xc3\xb3, lloguer, pr\xc3\xa9stec, i disponibilitat a Internet de la gravaci\xc3\xb3 de so (Art. 72). Les cadenes de r\xc3\xa0dio i televisi\xc3\xb3 tenen el dret exclusiu durant 50 anys des de la primera transmissi\xc3\xb3 (sense perjudici dels drets de l'autor) a autoritzar la fixaci\xc3\xb3 (a m\xc3\xa9s de la reproducci\xc3\xb3 i distribuci\xc3\xb3 de fixacions) i a la retransmissi\xc3\xb3 del programa (Art. 79). Els int\xc3\xa8rprets tenen el dret exclusiu durant 50 anys des de la interpretaci\xc3\xb3 a autoritzar la fixaci\xc3\xb3 de l'actuaci\xc3\xb3 (a m\xc3\xa9s de la reproducci\xc3\xb3, distribuci\xc3\xb3, lloguer o pr\xc3\xa9stec de la fixaci\xc3\xb3) i l'emissi\xc3\xb3 d'actuacions en directe (Art. 80). Tamb\xc3\xa9 es donen a l'int\xc3\xa8rpret drets morals a oposar-se a qualsevol comunicaci\xc3\xb3 o reproducci\xc3\xb3 de la seva actuaci\xc3\xb3 que puguin ser perjudicials al seu honor o reputaci\xc3\xb3 (Art. 81). De totes maneres, la durada d'aquest dret moral particular \xc3\xa9s de 50 anys a partir de l'actuaci\xc3\xb3 (Art. 85)._NEWLINE_La llei italiana del copyright estableix que la correspond\xc3\xa8ncia personal in\xc3\xa8dita i les mem\xc3\xb2ries no poden ser comunicades al p\xc3\xbablic sense el consentiment de l'autor i el destinatari (quan s'escaigui). Aquest dret no expira i \xc3\xa9s vigent fins i tot quan l'obra mateixa ha arribat al domini p\xc3\xbablic. Igualment, el retrat d'una persona no pot ser exhibit, reprodu\xc3\xaft, o distribu\xc3\xaft comercialment sense el consentiment del subjecte o de la seva fam\xc3\xadlia si ha mort (Art. 93).\n_START_SECTION_\nCessions i llic\xc3\xa8ncies\n_START_PARAGRAPH_\nL'explotaci\xc3\xb3 dels drets d'autor, aix\xc3\xad com drets propers, es pot adquirir, vendre o transferir, si la transfer\xc3\xa8ncia s'explica per escrit (Arts. 107, 110). Per\xc3\xb2 els contractes de publicaci\xc3\xb3 no poden disposar la transfer\xc3\xa8ncia de drets futurs indeterminats (Art. 119). En altres paraules, un autor no pot contractar la transfer\xc3\xa8ncia de drets que encara no existeixen a la llei._NEWLINE_Un altre dret dels artistes i autors es coneix com a diritto di seguito (\xe2\x80\x9cdret a seguir\xe2\x80\x9d): el dret a ser remunerat quan la primera venda p\xc3\xbablica de la seva obra d'art o manuscrit originals excedeixin el preu de la primera transfer\xc3\xa8ncia. L'artista t\xc3\xa9 aleshores dret a un percentage del benefici fet en vendes p\xc3\xbabliques posteriors de l'obra (Art. 144). Aquest dret no es pot alienar, i persisteix durant 70 anys despr\xc3\xa9s de la mort de l'artista o de l'autor (Arts. 147, 148).\n_START_SECTION_\nExcepcions i limitacions\n_START_PARAGRAPH_\nLa llei italiana del copyright no t\xc3\xa9 cap equivalent a les provisions d'\xc3\xbas lleial (fair use) o tracte lleial (fair dealing). Les limitacions i excepcions s'estableixen individualment i s\xc3\xb3n interpretades restrictivament pels tribunals, tal com s'espera en un r\xc3\xa8gim de drets d'autor. [1] La provisi\xc3\xb3 de c\xc3\xb2pia privada no hi va ser afegida fins al 1993. [1]_NEWLINE_Certes excepcions no requereixen remuneraci\xc3\xb3 a l'autor: la reproducci\xc3\xb3 d'articles de not\xc3\xadcies o emissions actuals, sempre que se n'indiqui la font original (Art. 65); la reproducci\xc3\xb3 o comunicaci\xc3\xb3 de discursos p\xc3\xbablics sobre q\xc3\xbcestions d'inter\xc3\xa8s pol\xc3\xadtic o de govern (Art. 66); l'\xc3\xbas de fragments o citacions per a la cr\xc3\xadtica, la discussi\xc3\xb3 o l'ensenyament o la recerca no-comercials (amb esment de la font) (Art. 70); la reproducci\xc3\xb3 i la comunicaci\xc3\xb3 per a persones amb discapacitats (Art 71-bis); i la comunicaci\xc3\xb3 d'imatges i m\xc3\xbasica de baixa resoluci\xc3\xb3 per Internet amb prop\xc3\xb2sits educatius o cient\xc3\xadfics (Art. 70). Els pr\xc3\xa9stecs per part de biblioteques estatals fets per a la promoci\xc3\xb3 cultural o l'estudi personal no requereixen autoritzaci\xc3\xb3 ni remuneraci\xc3\xb3 (Art. 69). Els usuaris poden fer reproduccions reprogr\xc3\xa0fiques del 15% d'una obra (excloent-ne partitures) per a \xc3\xbas privat; la remuneraci\xc3\xb3 la paguen als autors la biblioteca o copisteria on es fa la reproducci\xc3\xb3 (Art. 68). Els usuaris leg\xc3\xadtims tamb\xc3\xa9 poden reproduir m\xc3\xbasica i videos per a \xc3\xbas personal i no-comercial (Art. 71-sexies). Els autors i productors fonogr\xc3\xa0fics tenen dret a remuneraci\xc3\xb3 per aquestes activitats via exaccions sobre dispositius de gravaci\xc3\xb3 i suports verges (Art. 71-septies)._NEWLINE_All\xc3\xa0 on una obra est\xc3\xa0 protegida per una mesura de protecci\xc3\xb3 tecnol\xc3\xb2gica, els titulars dels drets estan obligats a adoptar solucions escaients per permetre l'exercici de certes excepcions i limitacions a petici\xc3\xb3 d'usuaris leg\xc3\xadtims, quan l'exercici no entri en conflicte amb la normal explotaci\xc3\xb3 de l'obra o ni hi hagi un excessiu perjudici als titulars dels drets (Art. 71-quinquies).\n_START_SECTION_\nRecursos i sancions\n_START_PARAGRAPH_\nLa llei n\xc2\xba 633 fixa recursos civils com ara requeriments judicials, danys (incloent-hi no pecuniaris), destrucci\xc3\xb3 d'exemplars il\xc2\xb7legals i destrucci\xc3\xb3 d'equips de c\xc3\xb2pia i dispositius destinats prim\xc3\xa0riament a esquivar les mesures de protecci\xc3\xb3 tecnol\xc3\xb2gica (Arts. 156\xe2\x80\x93161). Un titular dels drets tamb\xc3\xa9 pot sol\xc2\xb7licitar un requeriment inter\xc3\xad per la violaci\xc3\xb3 de drets econ\xc3\xb2mics (Art. 163)._NEWLINE_Les sancions criminals per als infractors inclouen multes i pres\xc3\xb3 (Art. 171). Si la infracci\xc3\xb3 es fa amb prop\xc3\xb2sit de guany o comercial les sancions s'incrementen (Art. 171-ter).\n_START_SECTION_\nOrganitzacions d'administraci\xc3\xb3 col\xc2\xb7lectiva\n_START_PARAGRAPH_\nLa llei italiana del copyright permet la gesti\xc3\xb3 col\xc2\xb7lectiva de drets. El paper d'intermediari, per\xc3\xb2, est\xc3\xa0 reservat legalment a la Societ\xc3\xa0 italiana degli autori ed editori (SIAE) \xc2\xa0tot i que l\xe2\x80\x99afiliaci\xc3\xb3 no \xc3\xa9s obligat\xc3\xb2ria (Art. 171). La SIAE \xc3\xa9s un organisme p\xc3\xbablic que t\xc3\xa9 un paper central en l'exercici de drets econ\xc3\xb2mics, i \xc3\xa9s responsable de la concessi\xc3\xb3 de llic\xc3\xa8ncies i autoritzacions, i de la recaptaci\xc3\xb3 i distribuci\xc3\xb3 de roialties (Art. 171-ter). La SIAE t\xc3\xa9 un paper central en l'administraci\xc3\xb3 de drets, en la supervisi\xc3\xb3 de projeccions p\xc3\xbabliques en cinemes, emissions per r\xc3\xa0dio i televisi\xc3\xb3, reproducci\xc3\xb3 i distribuci\xc3\xb3 d'obres audiovisuals i fotogr\xc3\xa0fiques, de copisteries i de la manufacturaci\xc3\xb3, importaci\xc3\xb3 i distribuci\xc3\xb3 de suports verges (Art. 180). L'organitzaci\xc3\xb3 tamb\xc3\xa9 posa la seva marca sobre els mitjans que contenen programari, gravacions de so i imatges en moviment destinats a sortir al mercat per a la venda o lloguer. Aquesta marca consisteix en un adhesiu hologr\xc3\xa0fic en el qual s'imprimeix el nom de l'autor o propietari del copyright, un n\xc3\xbamero ID seq\xc3\xbcencial, i la destinaci\xc3\xb3 final del producte (venda o lloguer) (Art. 181-bis)."